Na podlagi 58. člena Zakona o javnih uslužbencih (Uradni list RS, št. 63/07 – uradno prečiščeno besedilo, 65/08, [69/08](http://www.uradni-list.si/1/objava.jsp?urlid=200869&stevilka=3014)-ZTFI-A, [69/2008](http://www.uradni-list.si/1/objava.jsp?urlid=200869&stevilka=3015)-ZZavar-E, [40/2012](http://www.uradni-list.si/1/objava.jsp?urlid=201240&stevilka=1700)-ZUJF, 158/20-ZIntPK-C in 203/20-ZIUPOPDVE, v nadaljevanju ZJU) **Urad Vlade RS za komuniciranje**, Gregorčičeva ulica 25, 1000 Ljubljana objavlja javni natečaj za zasedbo prostega uradniškega delovnega mesta, in sicer

**PODSEKRETAR (šifra DM 175)**

**v Oddelku za komunikacijske projekte v Sektorju za vladno komuniciranje za nedoločen čas, s polnim delovnim časom in 3 (tri) mesečnim poskusnim delom.**

Kandidati, ki se bodo prijavili na prosto delovno mesto, morajo izpolnjevati naslednje pogoje:

* visokošolsko univerzitetno izobraževanje (prejšnje)/visokošolska univerzitetna izobrazba (prejšnja) ali specialistično izobraževanje po visokošolski strokovni izobrazbi (prejšnje)/specializacija po visokošolski strokovni izobrazbi (prejšnja) ali magistrsko izobraževanje po visokošolski strokovni izobrazbi (prejšnje)/magisterij po visokošolski strokovni izobrazbi (prejšnja) ali magistrsko izobraževanje (druga bolonjska stopnja)/magistrska izobrazba (druga bolonjska stopnja),
* najmanj 6 let delovnih izkušenj,
* opravljeno usposabljanje za imenovanje v naziv (če ga kandidat nima, ga lahko opravi naknadno),
* osnovna raven znanja angleškega jezika,
* znanje uradnega jezika,
* državljanstvo Republike Slovenije,
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti, in ne smejo biti obsojeni na nepogojno kazen zapora v trajanju več kot šest mesecev.
* zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi delo na enaki stopnji zahtevnosti, kot je delovno mesto, za katero oseba kandidira. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Na podlagi petega odstavka 54. člena Uredbe o notranji organizaciji, sistemizaciji, delovnih mestih in nazivih v organih javne uprave in v pravosodnih organih se zahtevane delovne izkušnje skrajšajo za tretjino v primeru, da ima kandidat magisterij znanosti, doktorat oziroma zaključen specialistični študij.

Pri izbranem kandidatu se bo preverjalo ali ima opravljeno obvezno usposabljanje za imenovanje v naziv. Kandidati, ki so opravili strokovni izpit za imenovanje v naziv skladno z določbami Zakona o javnih uslužbencih in/ali so se udeležili priprav na strokovni izpit za imenovanje v naziv, se šteje, da izpolnjujejo pogoj obveznega usposabljanja po 89. členu Zakona o javnih uslužbencih. V nasprotnem primeru bo moral izbrani kandidat obvezno usposabljanje za imenovanje v naziv, v skladu s prvim odstavkom 89. člena Zakona o javnih uslužbencih, opraviti najkasneje v enem letu od sklenitve pogodbe o zaposlitvi.

Delovno področje - naloge:

* samostojno načrtovanje, vodenje, izvajanje in koordinacija komunikacijskih projektov, strategij oz. kampanj
* priprava zahtevnejših analiz, poročil, opomnikov, pisnih informacij, sporočil za javnost in drugih zahtevnih gradiv
* priprava javnomnenjskih analiz in raziskav
* urejanje tematskih spletnih strani
* urejanje tematskih publikacij
* priprava besedil in gradiv za objavo na spletnem mestu državne uprave ter družbenih medijih
* priprava avdio-video produkcije
* koordinacija, urejanje in upravljanje spletnih vsebin na spletnem mestu državne uprave
* načrtovanje in priprava dokumentov s področja kriznega komuniciranja
* neposredna pomoč pri vodenju strokovnih nalog na delu delovnega področja urada
* priprava in vodenje postopkov javnega naročanja
* sodelovanje v najzahtevnejših projektnih skupinah
* vodenje projektne delovne skupine
* sodelovanje v medresorskih skupinah
* vodenje in sodelovanje v strokovnih žirijah in komisijah
* predavanja in predstavitve za splošno in strokovne javnosti
* sodelovanje pri oblikovanju ključnih sistemskih rešitev
* samostojno opravljanje drugih najzahtevnejših nalog.

Prijava mora vsebovati:

* 1. Pisno izjavo o izpolnjevanju pogoja glede zahtevane izobrazbe, iz katere mora biti razvidna stopnja izobrazbe ter leto in ustanova, na kateri je bila izobrazba pridobljena.
  2. Opis delovnih izkušenj, iz katerega je razvidno izpolnjevanje pogoja glede zahtevanih delovnih izkušenj (opis naj vsebuje navedbo delodajalca, datum sklenitve in datum prekinitve delovnega razmerja pri posameznem delodajalcu, kratek opis dela, ki ga je opravljal, ter navedbo stopnje izobrazbe, ki se je zahtevala za delovno mesto).
  3. Pisno izjavo o znanju angleškega jezika na osnovni ravni.
  4. Pisno izjavo kandidata, da:
     + je državljan Republike Slovenije,
     + ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in da ni bil obsojen na nepogojno kazen zapora v trajanju več kot šest mesecev,
     + zoper njega ni bila vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.
  5. Pisno izjavo, da za namen tega natečajnega postopka dovoljuje Uradu Vlade RS za komuniciranje pridobitev podatkov iz uradnih evidenc. V primeru, da kandidat z vpogledom v uradne evidence ne soglaša, bo moral sam predložiti ustrezna dokazila.

Kandidatom priporočamo, da prijavo oddajo na obrazcu, ki je priloga te objave in vsebuje vse zahtevane izjave. Zaželeno je, da je prijavi priložen tudi življenjepis.

Kandidati za zaposlitev, ki izpolnjevanje pogoja delovnih izkušenj dokazujejo z opravljanjem drugega dela, ki ni bilo delovno razmerje, morajo vlogi priložiti **verodostojno listino**, ki jo je izdal naročnik dela, za katerega so opravljali to delo, in iz katere je razviden datum začetka in konca opravljanja dela, opis del ter navedbo, katera raven izobrazbe se zahteva za opravljanje teh del.

Prednost pri izbiri bodo imeli kandidati:

* s poznavanjem in izkušnjami na področju dela odnosov z javnostmi;
* s poznavanjem projektnega dela in izkušnjami z izvajanjem in vodenjem komunikacijskih projektov in kampanj;
* z izkušnjami z urednikovanjem in s pripravo in objavo vsebin za klasične in digitalne komunikacijske kanale in orodja;
* s poznavanjem in izkušnjami na področju priprave avdio-video vsebin za klasične in digitalne komunikacijske kanale in orodja;
* s poznavanjem zakonitosti pisanja za splet in za družbene medije.

V skladu z 21. členom Uredbe o postopku za zasedbo delovnega mesta v organih državne uprave in pravosodnih organih (Ur. list RS, št. 139/06 in 104/10) se v izbirni postopek ne uvrsti kandidat, ki ne izpolnjuje natečajnih pogojev.

Strokovna usposobljenost kandidatov se bo presojala na podlagi prijave in priložene dokumentacije, na podlagi pisnega preizkusa kandidatov oziroma s pomočjo morebitnih drugih metod preverjanja strokovne usposobljenosti kandidatov.

Z izbranim kandidatom bo sklenjena pogodba o zaposlitvi za delovno razmerje za nedoločen čas s polnim delovnim časom in 3 (tri) mesečnim poskusnim delom. Poskusno delo se lahko podaljša v primeru začasne odsotnosti z dela.

Izbrani kandidat bo delo na delovnem mestu podsekretar opravljal v uradniškem nazivu podsekretar, z možnostjo napredovanja v naziv sekretar. Izhodiščni plačni razred za delovno mesto je 42. plačni razred. Izbrani kandidat bo delo opravljal v prostorih Urada Vlade RS za komuniciranje, Gregorčičeva ulica 25, Ljubljana oziroma v njegovih drugih uradnih prostorih.

Kandidati vložijo prijavo v pisni obliki, ki jo pošljejo v zaprti ovojnici z označbo: »JN podsekretar OKP«, na naslov: **Urad Vlade RS za komuniciranje, Gregorčičeva 25, 1000 Ljubljana**, in sicer v roku 8 dni po objavi javnega natečaja na osrednjem spletnem mestu državne uprave www.gov.si in Zavodu RS za zaposlovanje. Za prijavo v pisni obliki šteje tudi prijava v elektronski obliki, poslana na elektronski naslov: [gp.ukom@gov.si](mailto:gp.ukom@gov.si), pri čemer veljavnost prijave ni pogojena z elektronskim podpisom. V primeru elektronske prijave morajo kandidati v zadevo elektronskega sporočila vpisati »JN podsekretar OKP«.

Informacije o izvedbi javnega natečaja dobite na telefonski številki 01 478 2626 (mag. Valerija Obu), o delovnem področju pa na telefonski številki 01 478 2616 (Nataša Pavšek).

V besedilu javnega natečaja uporabljeni izrazi, zapisani v moški spolni slovnični obliki, so uporabljeni kot nevtralni za moške in ženske.

Številka: 100-29/2021/4

Datum: 17. 5. 2021

mag. Uroš Urbanija

direktor